Drømmen om at blive den næste MGP-stjerne er i live hos 3.-4. klasserne fra Nibe Skole. De var i hvert fald taget til MGP workshop på Hovedbiblioteket i Aalborg. Her lærte de dansetrin af MGP-vinderen fra 2016, Lærke, som selv er fra Aalborg, mens sangskriveren Thomas Høgsted gav gode råd til, hvordan man kan skrive den gode MGP-sang. Og så gik pigerne ellers i gang med at skrive. - Den handler om venner, at gå til sport og bare være sammen hele tiden, fortæller Ida Nissen, der går i 4.C på Nibe Skole. Pigerne fra Nibe Skole kunne nemlig godt tænke sig selv at indtage scenen til MGP en dag. - Det kunne være en sjov oplevelse, og man får sikkert en masse nye venner, fortæller Ida Nissen. Det er gode oplevelser og nye venner, der trækker. Det er ikke det glamourøse kendisliv, fordi det liv ved pigerne godt, kan have sine konsekvenser. - Det er også træls, hvis man bliver stoppet på gaden, og bare ikke kan have noget fritid. Man vil gerne bare kunne leve normalt, fortæller Ida Nissen. Børnenes MGP bliver afholdt i Aalborg lørdag den 17. februar.
Med MGP lige om hjørnet arrangerede Aalborg Bibliotekerne fredag MGP-workshop.